SENA บวกแรง 4% นิวไฮตั้งแต่เข้าตลาดฯ จับตา Q4/60 ฟันกำไร 452 ลบ. โตกระฉูด 341%
SENA บวกแรง 4% นิวไฮตั้งแต่เข้าตลาดฯ จับตา Q4/60 ฟันกำไร 452 ลบ. โตกระฉูด 341% ล่าสุด ณ เวลา 15.10 น. ราคาอยู่ที่ 4.04 บาท บวก 0.18 บาท หรือ 4.66% สูงสุดที่ 4.12 บาท ต่ำสุดที่ 3.88 บาท มูลค่าซื้อขายที่ 29.14 ล้านบาท 
8 ธ.ค. 2560

ผู้สื่อข่าวรายงานว่า ราคาหุ้นบริษัท เสนาดีเวลลอปเม้นท์ จำกัด (มหาชน) หรือ SENA ณ เวลา 15.10 น. ราคาอยู่ที่ 4.04 บาท บวก 0.18 บาท หรือ 4.66% สูงสุดที่ 4.12 บาท ต่ำสุดที่ 3.88 บาท มูลค่าซื้อขายที่ 29.14 ล้านบาท

ทั้งนี้ราคาหุ้น SENA ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 29 ก.ค. 2552
ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ว่า ยังคงแนะนำ “ซื้อ” หุ้น SENA ในราคาเป้าหมาย 4.70 บาท/หุ้น และคาดอัตราผลตอบแทนจากเงินปันผล (Dividend yield) ในปี 2560 จะอยู่ที่ประมาณ 5.3% ต่อปี
โดยแนวโน้มผลประกอบการไตรมาส 4/60 คาดว่า SENA จะมีกำไรสุทธิประมาณ 452 ล้านบาท ทำสถิติสูงสุดใหม่ (นิวไฮ) ปรับเพิ่มขึ้น 341% จากช่วงเดียวกันของปีก่อน และเพิ่มขึ้น 198% จากไตรมาสก่อน ซึ่งนับเป็นการทำกำไรสุทธิที่มากกว่างวด 9 เดือนแรกของบริษัทที่มีกำไรสุทธิรวม 310 ล้านบาท
ทั้งนี้ กำไรสุทธิในไตรมาส 4/60 ที่เติบโตโดดเด่น เป็นผลมาจาก SENA มียอดขายรอโอน (Backlog) จำนวน 4,074 ล้านบาท ซึ่งคาดว่าจะสามารถโอนได้ภายในไตรมาส 4/60 ประมาณ 2,343 ล้านบาท โดยส่วนใหญ่จะเป็นการโอนจากโครงการคอนโดมิเนียม Niche Pride Petchaburi ที่มีมูลค่าโครงการ 2,382 ล้านบาท และเริ่มโอนในช่วงปลายไตรมาส 3/60 ไปแล้วประมาณ 496 ล้านบาท และมียอด Backlog ที่จะโอนเฉพาะจากโครงการนี้ในช่วงไตรมาส 4/60 ที่ประมาณ 1,321 ล้านบาท